## L’1·1·2 Comunitat Valenciana rep 62.358 telefonades i en gestiona 15.106 en el pont d’agost

*** El divendres 11 i el dilluns 14 han sigut els dies amb més telefonades, mentre que el dissabte 12 i el diumenge 13 són els dies en què més incidents s’han gestionat
* Els avions de vigilància preventiva han fet més de 25 hores de vol per tota la Comunitat Valenciana**

El telèfon únic d’Emergències 1·1·2 Comunitat Valenciana ha rebut durant el pont d’agost, des del divendres 11 d’agost fins al dimarts 15 d’agost, 62.358 telefonades i ha gestionat 15.106 incidents. Com a mitjana, l’1·1·2 ha atés al voltant de 12.500 trucades i ha gestionat uns 3.000 incidents al dia.

El divendres 11 i el dilluns 14 han sigut els dies en què l’1·1·2 ha rebut més quantitat de trucades (13.234 i 13.119 respectivament), però el dissabte 12 i el diumenge 13 són les jornades en les quals més incidents s’han gestionat, amb un total de 3.060 i 3.205. Durant aquests cinc dies, els torns del personal del telèfon 1·1·2 Comunitat Valenciana s’han reforçat un 18 %.

Per tipologia, estan al capdavant els incidents sanitaris (8.197), seguits pels relacionats amb la seguretat (3.059); les incidències, per exemple, sobre afeccions en les vies o les carreteres, o en el transport públic (1.051); els serveis d’atenció humanitària (979); els accidents (561), i les afeccions al medi ambient (326).

Quant als incendis, s’han rebut 259 telefonades que hi estan relacionades. La Generalitat va decretar l’activació del nivell de preemergència 3 del Pla especial enfront del risc d’incendis forestals de la Comunitat Valenciana (PEIF) en tot el territori de la Comunitat Valenciana i el tancament dels parcs naturals durant tot el pont, davant de la previsió de l’arribada d’una massa d’aire càlid i davant de l’elevat risc d’incendis forestals.

L’aplicació d’aquest decret va acabar la nit del dimarts 15, però el risc continua existint davant de les elevades temperatures i la falta de precipitacions durant els últims mesos. De fet, aquest dimecres 16 el risc d’incendis forestals és extrem (nivell 3) en tota la província de Castelló i en nou comarques de les províncies de València i Alacant hi haurà temperatures molt altes.

Per províncies, de les 12.135 telefonades que s’han gestionat, València en registra 6.707; Castelló, 1.906, i Alacant, 6.323. Un total de 170 no s’han determinat.

El telèfon únic d’Emergències 1·1·2 Comunitat Valenciana centralitza totes les trucades urgents perquè qualsevol persona puga sol·licitar els serveis públics d’emergències sanitàries, extinció d’incendis i salvament, seguretat ciutadana i protecció civil quan es trobe en una situació d’emergència: accidents, incendis, robatoris, agressions, violència masclista, rescats o catàstrofes.

**Vols de vigilància**

L’Agència de Seguretat i Resposta a les Emergències programa, els dies que hi ha risc alt o extrem d’incendi forestal, vols preventius de vigilància. Així, els avions de l’1·1·2 han fet més de 25 hores de vol per tota la Comunitat Valenciana durant els dies del pont d’agost per a vigilar i previndre possibles focus i incendis.

La realització de tots aquests vols està sempre subjecta a les condicions meteorològiques. Durant aquest pont se n’han fet tots els dies amb una mitjana d’unes 5 hores diàries de vol.

Fecha: 16/08/2023